Både Aalborg Pirates og Frederikshavn White Hawks var på fredagsbesøg på Sjælland - dog uden nordjyske sejre til følge.

Blot et enkelt nordjysk point blev det til, da Aalborg Pirates og Frederikshavn White Hawks var på udebanetur til Sjælland fredag aften. Aalborg Pirates tabte 2-1 i Rungsted, mens Frederikshavn White Hawks måtte nøjes med ét point i Herlev, hvor hjemmeholdet vandt 5-4 efter overtid. Frederikshavn skal i de sidste runder af grundspillet forsøge at forsvare Metalligaens tredjeplads, hvor de hvide høge nu har et forspring på fire point til Aalborg på fjerdepladsen. Aalborg har dog tre kampe tilbage, hvor Frederikshavn kun to kampe tilbage på programmet. Det kan ende i en direkte dyst om tredjepladsen, når slutspilspladserne skal fordeles. Frederikshavn tager nemlig imod Aalborg på grundspillets sidste spilledag den 24. februar. Holdene i top-4 vælger modstander til kvartfinalerne i slutspillet, og her giver tredjepladsen en ekstra bonus. Holdet, der slutter grundspillet på fjerdepladsen, må nemlig tage til takke med at møde det hold, de øvrige hold i top-4 har fravalgt.